酬李處士山中見贈
作者：儲光羲
朝代：唐

paragraphs: 厥初遊太學，相與極周旋。
含采共朝暮，知言同古先。
孟陽題劒閣，子雲獻甘泉。
斯須曠千里，婉娩將十年。
今來豔陽月，好鳥鳴翩翩。
同聲既求友，不肖亦懷賢。
引領遲芳信，果枉瑤華篇。
成頌非其德，高文徒自妍。
聲塵邈超越，比興起孤絕。
始信郢中人，乃能歌白雪。
跂予北堂夜，搖筆酬明哲。
綠竹動清風，層軒靜華月。
想像南山下，恬然謝朝列。
猶恐鶗鴂鳴，坐看芳草歇。
邀以青松色，同之白華潔。
永願登龍門，相將持此節。